แบงก์โน้ตส์
ช่วงนี้ “เสี่ยเอ๊าะ” สาธิต รังคสิริ อธิบดีกรมสรรพากร อาจจะเสียงเบาเป็นนุ่น เบายิ่งกว่าคนเป็นหวัดเรื้อรัง
5 ก.ค. 2555

จัดหนัก
ช่วงนี้ “เสี่ยเอ๊าะ” สาธิต รังคสิริ อธิบดีกรมสรรพากร อาจจะเสียงเบาเป็นนุ่น เบายิ่งกว่าคนเป็นหวัดเรื้อรัง




 
เพราะช่วง 7 เดือนแรกของปีงบประมาณ 2555 เสี่ยเอ๊าะโชว์ฝีเท้า เอ้ยฝีมือรีดภาษีไม่ว่าจะถอนขนห่าน หรือว่ารีดเลือดกับปู เกินเป้าถล่มทลายเกือบ 3 หมื่นล้านบาท มั่นใจหนักหนาว่าจะเกินเป้าทั้งปีได้ แต่โชคร้ายเดือนที่ 8 กลับเก็บได้ต่ำเป้า เบาะๆ แค่เดือนเดียว ยอดเก็บต่ำเป้า 2,000 ล้านบาท
ลางร้ายนี้ ทำให้เสี่ยเอ๊าะสั่งลุยรีดภาษีทั้งแผ่นดิน ต้องไม่เสียหน้า ห้ามต่ำเป้าเด็ดขาด
ล่าสุด เสี่ยเอ๊าะร่อนหนังสือถึงผู้เสียภาษีนิติบุคคลว่า ด้วยขณะนี้ใกล้กำหนดเวลาการยื่นแบบแสดงรายการ ภ.ง.ด.51 ประจำปีภาษี 2555 แต่ยังมีผู้ประกอบการอีกจำนวนมากที่ยังมีข้อสงสัยในหลักเกณฑ์และเงื่อนไขต่างๆ 
ดังนั้น สรรพากรจึงเล็งเห็นว่าต้องอบรมสัมมนาให้แก่ผู้ประกอบการที่เป็นนิติบุคคลและสำนักงานบัญชีได้ทราบถึงแนวทางปฏิบัติที่ถูกต้อง กรมสรรพากรจึงจัดให้มีการสัมมนา เรื่อง “จัดเต็มจัดหนัก ขจัดปัญหาภาษีนิติบุคคล” ระหว่างวันที่ 26-27 ก.ค. 2555
เชื่อว่างานนี้ผู้เสียภาษีที่เข้าอบรมออกมาตัวเบาแน่นอน เพราะชื่องานก็บอกอยู่แล้วว่า จัดหนัก ไม่เชื่อลองไปกันดู 
ยิ่งตอนนี้เสี่ยยิ่งถังแตกอยู่ด้วย ใครจะหาว่าขูดจะรีดก็ยอม